Serviciul Român de Informații va depăși, în 2017, pragul de două miliarde lei în ceea ce privește alocarea bugetară. Majoritatea banilor vor fi cheltuiți pe salarii și pensii.

Serviciul Român de Informații (SRI) va primi în plus 298,8 milioane lei, potrivit proiectului de rectificare bugetară făcut public de Ministerul de Finanțe. Acești bani vor fi dirijați în principal pentru plata drepturilor salariale și a pensiilor militare de stat. Potrivit anexelor, 85 milioane lei vor merge pentru cheltuieli de personal, iar 169,3 milioane sunt destinate asistenței sociale.

Această sumă se va adăuga celor 1,736 miliarde lei pe care SRI le-a primit prin bugetul de stat pe 2017, ajungând la 2,035 miliarde lei. Din banii alocați inițial prin bugetul de stat, 872,9 milioane constituie cheltuieli de personal, iar 450 milioane reprezintă asistență socială. Trăgând linie, în 2017, 1,577 miliarde vor fi cheltuite pentru salarii și pensii (incluzând bugetul inițial, plus rectificarea) – 957,9 milioane pentru salarii și 619,3 milioane pentru pensii.

Prin Casa de Pensii a SRI se plătesc și pensiile pentru foștii ofițeri SIE. SRI și-ar fi dorit un buget de 2,3 miliarde lei, tocmai pentru a avea mai mulți bani pentru „activități specifice“.

Recentul scandal referitor la pensiile militare a scos la iveală că foștii angajați SRI au cea mai mare pensie medie – câte 4.500 de lei pe lună. Pensia medie din România este de 982 de lei. Casa de Pensii a SRI are în plată 10.410 persoane, dintre care 683 s-au înscris în 2017. Pensiile speciale ale pensionarilor din SRI sunt plătite doar din bugetul de stat, alimentat cu impozitele şi taxele plătite obligatoriu de cetăţenii şi firmele din România. În august 2017, Guvernul Tudose a limitat creșterea pensiilor speciale, dar ordonanța se aplică doar celor care se vor pensiona după 15 septembrie și nu le afectează pe cele aflate deja în plată.

Pensionarii SRI câștigă și atunci când pierd

Ponderea ridicată a cheltuielilor pentru salarii și pensii nu poate fi imputată conducerii SRI, fiind efectul unor decizii politice care au dus la umflarea, an de an, a bugetului instituției. Din 2006 până în 2015, SRI a fost condus de George Maior, fost senator PSD, iar din 2015 în fruntea instituției se află fostul parlamentar PC/PNL Eduard Hellvig.

Astfel, în 2011, premierul Emil Boc a oferit SRI în jur de 1,1 miliarde lei. Potrivit expunerii de motive, statul avea în plată 8.800 de pensionari SRI cu o pensie medie de 1.755 de lei.

În 2012, Cabinetul PDL dorea să aloce tot 1,2 miliarde lei. Ajuns premier, Victor Ponta (PSD) l-a dus la 1,360 miliarde lei, prin rectificări bugetare. SRI a avut 729 milioane lei cheltuieli de personal și 324 milioane pentru asistență socială. De fapt, Victor Ponta pare să fi plătit și pentru erorile de calcul ale miniștrilor PDL. „Reforma pensiilor a vizat includerea pen­sionarilor care provin din Armată, Poliţie şi SRI în sistemul public de pensii. Prin recalcularea pensiilor speciale, a rezultat că aproximativ 80% din pensionari nu au avut scă­deri ale pensiilor, ci unora chiar le-au crescut, pentru că au avut venituri mari atunci când au fost activi“, explica la vremea respectivă Mihai Șeitan, fost ministru al Muncii în Guvernul Boc.

Ponta și Oprea au umflat pensiile

Însă premierul Victor Ponta a continuat pe aceeași linie și după ce nu a mai putut invoca „moștenirea“ PDL. În 2013, SRI a primit, prin bugetul de stat și bugetul asigurărilor de stat, 1,452 miliarde lei. Deja cheltuielile de personal au ajuns la 878 milioane, iar cele pentru pensii la 341 milioane lei. De fapt, Ponta a pus bazele strategiei PSD în relația cu SRI. În declarațiile publice sau în emisiunile televiziunilor apropiate, serviciile secrete erau înfățișate drept instrumentele puterii „dictatorului“ Traian Băsescu. În paralel, Ponta creștea alocările bugetare pentru SRI, condus de George Maior, nașul de cununie al fostului premier.

În 2015, bugetul SRI a atins un nivel-record: 1,931 miliarde, din care 896 milioane pentru salarii și 376 milioane pentru pensii. Grija lui Ponta față de SRI s-a manifestat și după ce șefia Serviciului a fost preluată de Eduard Hellvig, propus de președintele Iohannis. Hellvig a devenit șef al SRI în martie 2015 și, în același an, instituția a beneficiat de două rectificări pozitive. Tot în 2015, Victor Ponta și vicepremierul Gabriel Oprea le-au făcut un cadou ofițerilor din sistem reintroducând pensiile speciale pentru militari. Legea votată de Parlament s-a dovedit inaplicabilă, iar premierul Victor Ponta a emis o ordonanță de urgență de corectare, care a intrat în vigoare în 2016. Pensiile speciale nu se bazează pe principiul contributivității, ci pensionarul își poate alege cele mai bine plătite șase luni din ultimii cinci ani de activitate drept bază de calcul.

Strategia lui Cioloș

Odată ajuns la Palatul Victoria, premierul Dacian Cioloș a redus bugetul total al SRI la 1,887 miliarde lei. Însă Guvernul a fost nevoit să crească suma pentru pensii la 448 milioane lei și a menținut cheltuielile de personal la 887 milioane lei. A crescut ponderea proiectelor finanţate din fonduri externe nerambursabile, unde s-au alocat 36,5 milioane lei, în condiţiile în care, în 2015, suma alocată contribuţiei interne pentru astfel de proiecte a fost de numai 152.000 de lei.

Dragnea face curte SRI

Majoritatea politicienilor care au probleme cu legea reclamă faptul că sunt victimele așa-numitului binom SRI-DNA, acuzând că li se fac dosare la comandă. Mai abil, președintele PSD, Liviu Dragnea, a încercat să aibă o relație echilibrată cu SRI, în timp ce acoliții săi, precum Tudorel Toader sau Șerban Nicolae, încearcă să demanteleze DNA.

Liviu Dragnea a apreciat recent că în România nu mai este democrație pentru că social-democraților li se fac dosare penale.

„România este foarte aproape, încă nu e acolo, dar e foarte aproape să ajungă la o poliție politică. Asta e o noțiune foarte grea. Nu suntem în situația, dar suntem foarte aproape să avem așa ceva. Am mari speranțe în directorul SRI, dl Hellvig, sper să reziste la orice tentație. Din ce a făcut până acum, se pare că lucrurile sunt în regulă, dar există foarte multă manipulare asupra unor instituții care ar trebui să fie independente“, a fost mesajul lui Liviu Dragnea.

Evoluția bugetului SRI și a cheltuielilor pentru salarii și pensii

Sumele sunt exprimate în mii de lei